
Πολλοί ήταν οι φίλοι του σκηνοθέτη, συγγραφέα Ανδρέα Αντωνιάδη που παρακολούθησαν, την Τρίτη 28 Ιουνίου 2016, στο Σπίτι της Κύπρου, την παρουσίαση του νέου βιβλίου του, με τίτλο ΕΚΤΟΣ ΕΔΡΑΣ, Νουάρ Μυθιστόρημα, που κυκλοφορεί από τις Εκδόσεις της Εστίας.
Τον Ανδρέα Αντωνιάδη καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας  Μαρία Παναγίδου η οποία προλογίζοντας την εκδήλωση  αναφέρθηκε στη ζωή και το έργο του.
Για το βιβλίο μίλησαν, η συγγραφέας, κριτικός λογοτεχνίας Μαρία Στασινοπούλου, η φιλόλογος, κριτικός Άννα Αφεντουλίδου και ο δημοσιογράφος, συγγραφέας, διευθυντής του ηλεκτρονικού περιοδικού ο αναγνώστης Γιάννης Μπασκόζος. Ακολούθησε παρέμβαση από τον ποιητή Τίτο Πατρίκιο.
Η κ. Στασινοπούλου, παρουσιάζοντας τη δομική διάταξη του μυθιστορήματος, ανέφερε ότι αυτό επιμερίζεται σε τέσσερα κεφάλαια, σαν κινηματογραφικές σεκάνς, τα οποία ο συγγραφέας ονομάζει «επεισόδια», που κάθε ένα φέρει το όνομα του ήρωα της συγκεκριμένης ιστορίας  και συνοπτική απόδοση του περιεχομένου του. Με δομή κινηματογραφική, λόγο στακάτο, ταχεία εναλλαγή στην αφήγηση και φυσικούς διαλόγους, ο Ανδρέας Αντωνιάδης καθιστά τους ήρωές του, όσο κι αν δεν ανήκουν στις συνήθεις ομάδες πληθυσμού, πραγματικούς και οικείους. Όπως επεσήμανε η κ. Στασινοπούλου, ο συγγραφέας επιλέγει για να εκφραστεί λογοτεχνικά τη σταθερή βάση της γνώσης και του βιωμένου, διατηρώντας όμως σεβαστή απόσταση από τα αφηγούμενα, απόσταση που πείθει ότι ξέρει να είναι παρατηρητής των άλλων. 
Η κ. Αφεντουλίδου διάβασε και παρουσίασε το μυθιστόρημα συγκριτικά προς τη συλλογή διηγημάτων Τα πληγωμένα άλογα, που ο Ανδρέας Αντωνιάδης εξέδωσε το 1971, διαπιστώνοντας  ότι υπάρχουν  αρκετά ομόλογα φαινόμενα, είτε αναλογικά είτε και αντιστρόφως ανάλογα, όσον αφορά στον πληθυσμό και τον ψυχισμό των ηρώων, στη θέση του διαλόγου ως αφηγηματικού τρόπου, στην εσωτερική εστίαση και στην κυριαρχία της πρώτης αφήγησης χωρίς ιδιαίτερη χρήση της αναχρονίας. Όπως ανέφερε συμπερασματικά το ΕΚΤΟΣ ΕΔΡΑΣ είναι ένα κείμενο γεμάτο αναφορές από θεατρικά έργα. λογοτεχνικά βιβλία, μουσικές, και  κυρίως κινηματογραφικές ταινίες.
Ο κ. Μπασκόζος επεσήμανε, τέλος, ότι, αν και το βιβλίο χαρακτηρίζεται ως νουάρ μυθιστόρημα, ο Ανδρέας Αντωνιάδης δημιουργεί στην πραγματικότητα ένα μικτό είδος μιας κλασικής μυθοπλασίας με έντονα στοιχεία κοινωνικής περιπέτειας, νουάρ ατμόσφαιρας και σύγχρονου σχολιασμού, αυτού που περνάμε κι αυτού που περάσαμε στην πρόσφατη ιστορία μας, χωρίς να περιορίζεται από την αυστηρή τυπολογία του αστυνομικού μυθιστορήματος. Αντιθέτως, όπως είπε, χαρακτηριστικά, κρατάει την ισορροπία ανάμεσα στην τυπολογία του σασπένς και τη μυθοπλασία. Ενδιαφέρεται εξίσου για την ψυχογραφία του ήρωα, τις συνθήκες της εποχής, τα διλήμματα ενός δημιουργού αλλά και τη διατήρηση του μυστηρίου που το λύνει πολύ δραματικά και εμφατικά στο τέλος. Και νομίζω, κατέληξε, ότι αυτή η πολλαπλότητα της οπτικής του δίνει στο δημιούργημά του την μεγαλύτερη του αξία. 
Στη σύντομη παρέμβασή του ο Τίτος Πατρίκιος είπε ότι το βιβλίο, η υπόθεση του οποίου διαδραματίζεται την τετραετία 1998-2001, αποτυπώνει την περιρρέουσα ατμόσφαιρα μια εποχής ευμάρειας και υπερβολής που τελικά οδήγησε στη σημερινή κρίση.
Την υποβλητική νουάρ ατμόσφαιρα του βιβλίου μετέφερε στο ακροατήριο ο ηθοποιός Κρατερός Κατσούλης, ο οποίος διάβασε με τον δικό του μοναδικό τρόπο χαρακτηριστικά αποσπάσματα.

